C 224/114
BG
Официален вестник на Европейския съюз
8.6.2022 г.
Четвъртък, 25 ноември 2021 r.
6. призовава камерунските органи да спрат съдебните процеси срещу цивилни лица пред военни съдилища с предопределен изход и налагането на смъртно наказание, което е незаконно съгласно международното право в областта на правата на човека; припомня, че смъртното наказание не е използвано в Камерун от 1997 г. насам, което представлява крайъгълен камък в усилията на тази държава за пълното му премахване; заявява отново, че ЕС се противопоставя на смъртното наказание във всички случаи и без изключение; призовава правителството на Камерун да гарантира, че това наказание ще бъде премахнато; призовава правителството на Камерун да ратифицира Втория факултативен протокол към Международния пакт за граждански и политически права, целящ премахване на смъртното наказание; настоятелно призовава съдилищата да се въздържат от издаване на такива присъди и да потвърдят, че няма да искат налагане на смъртно наказание; 7. изразява съжаление относно използването на насилие, и по-специално срещу деца, и изразява особена загриженост относно въздействието на кризата върху децата; призовава и двете страни в конфликта да прекратят целенасочените действия срещу цивилни лица и настоятелно призовава сепаратистите незабавно да прекратят нападенията срещу училища и да сложат край на всички принудителни бойкоти на образованието, като предоставят възможност за сигурно завръщане в училище на всички учащи се и на всички преподаватели; 8. призовава камерунските органи да закрилят всички жени в страната, и по-специално в зоните на конфликт, и да насърчават равенството между мъжете и жените и оправомощаването на жените чрез засилване на участието на жените и на организациите, защитаващи правата на жените, в обществения и политическия живот; призовава за разработване на конкретни действия на ЕС, целящи засилване на правата на различните групи жени, със специален акцент върху младите хора, мигрантите, жените, заразени с ХИВ, ЛГБТИК лицата и хората с увреждания; 9. счита, че процесът на децентрализация, разглеждан като система от икономическо, социално и политическо управление, е ключово средство за отговор на многобройните предизвикателства в областта на развитието, по-специално чрез засилена отчетност на политиците и администрациите на местно равнище по отношение на гражданите; приветства подкрепата на ЕС за този процес; 10. осъжда прекомерното използване на сила и злоупотребата със сила срещу политически противници и мирни протестиращи; изразява съжаление относно използването на ограничителни мерки като вечерен час или забрана за провеждане на публични събрания под претекста на пандемията от COVID-19, за да се налагат ограничения на свободата на изразяване на мнение, на пресата и правото на мирни събрания; изразява загриженост относно положението със свободата на словото и свободата на пресата в Камерун; изразява съжаление във връзка с произволните арести и тормоза на журналисти и опозиционни политици и смълчаването на политическото несъгласие; призовава камерунските органи незабавно и безусловно да освободят политическите опоненти, протестиращите и всички други граждани, които са били произволно арестувани и задържани единствено с политически цели; осъжда нарушенията на основните свободи; 11. призовава платформите на социалните медии да си сътрудничат с правителството, с опозицията и с гражданското общество, за да гарантират, че техните страници се проверяват, и да ограничат подстрекателското съдържание, словото на омразата и дезинформацията, които допълнително нарушават междуобщностните отношения; 12. изразява съжаление във връзка с факта, че на над 40 000 души е била отказана хранителна помощ поради продоволствена несигурност и пътни блокади в северозападните и югозападните региони, както и поради извършените в последно време нападения срещу здравни съоръжения и здравни работници, както и факта, че хуманитарните действия бяха забранени съгласно ограничителните мерки; осъжда блокирането на хуманитарна помощ и нападенията срещу хуманитарни работници, включително тяхното отвличане, тормоз и убийства в северозападните и югозападните региони на Камерун, и осъжда също така ескалиращото сплашване на независими наблюдатели и защитници на правата на човека, по-специално защитници на правата на жените, чиято работа е по-важна от когато и да било в условията на тежки нарушения на правата на човека, извършвани и от двете страни в конфликта; настоява всички страни в конфликта незабавно да предоставят безпрепятствен хуманитарен достъп; призовава правителството на Камерун да гарантира, че хуманитарната помощ достига до всички региони, засегнати от кризата; 13. призовава ООН и ЕС да продължат да следят хуманитарното положение и да извършват оценка на потребностите; призовава за осигуряване на спешна хуманитарна помощ от международната общност, включително ЕС и държавите членки, за да се реагира ефективно и да се отговори на спешните нужди на населението по подходящ начин; счита, че ще е целесъобразно в Камерун да се проведе мисия на Съвета на ООН по правата на човека с цел установяване на фактите, за да се определи в каква степен и от кого са нарушени международното право в областта на правата на човека и международното хуманитарно право; 14. осъжда терористичните действия, извършвани от „Боко Харам“ в Камерун; признава усилията на камерунските органи за борба с тази група; призовава международната общност да подкрепя всички усилия за борба с въоръжената ислямистка група; настоява, че ефективна борба срещу тероризма може да се води единствено ако предприемем мерки по отношение на причините и конкретните проблеми, свързани с неравенството; 15. възлага на своя председател да предаде настоящата резолюция на Комисията, на Съвета, на заместник-председателя на Комисията/върховен представител на Съюза по въпросите на външните работи и политиката на сигурност, на Генералния секретар на ООН, на правителството и парламента на Камерун и на съпредседателите на Съвместната парламентарна асамблея АКТБ-ЕС.